# Thomas Hitzlsperger

Thomas Hitzlsperger (Múnic, 5 d'abril de 1982) és un exfutbolista alemany que jugava com a centrecampista. Va jugar a l'Aston Villa, a Birmingham (Anglaterra), i també algun temps al Chesterfield, abans de tornar al seu país, on va fitxar pel Vfb Stuttgart. El 2010 va anar a la Lazio, a Roma, però el mateix any tornava a Anglaterra, ara al West Ham FC. També ha jugat a la selecció de futbol d'Alemanya.
El setembre del 2013 es va haver de retirar per un seguit de lesions.

## Vida personal

En una intervista al setmanari Die Zeit del 8 de gener de 2014 va fer la seva sortida de l'armari i així va ser el primer futbolista professional alemany que, un cop retirat, va desvelar la seva homosexualitat en un sector on és molt poc habitual. La notícia va tenir un ressò tan gran a Alemanya, que el servidor web de Die Zeit va col·lapsar durant uns moments. El seu pas valent davant l'opinió pública va suscitar una ona de reaccions positives. Joachim Löw, l'entrenador de la Selecció alemanya, va comentar: «el seu pas mereix el respecte més gran de tots en una societat tolerant. Espero que la seva confessió ens ajudarà a tots a tenir una actitud més oberta en aquest tema». La notícia va omplir moltes pàgines dels diaris nacionals i internacionals, i dels mitjans audiovisuals. «Cau un altre mur» comentà el diari italià La Repubblica. Angela Merkel va felicitar-lo i afegí que a Alemanya ningú hauria de témer per declarar la seva orientació sexual. L'editorial de l'Hamburger Abendblatt va oposar la valentia d'Hitzlsperger a la pusil·lanimitat de Sepp Blatter, president de la Federació Internacional de Futbol Associació (FIFA). Aquest darrer, interpel·lat sobre l'homofòbia a Qatar, no posà cap objecció a autoritzar-hi la celebració de la Copa del Món de Futbol de 2022 i va limitar-se a aconsellar els gais que hi vagin d'abstenir-se d'activitats il·lícites.

## Referències

* ↑ «Que […] difongui que és homosexual és un acte de valentia en un esport homòfob», a: «Pugen i baixen», El 9 Esportiu, 11 de gener de 2014, pàgina 2
* ↑ «Thomas Hitzlsperger outet sich» Arxivat 2014-01-09 a Wayback Machine., Die Zeit on-line, 8 de gener de 2013, (en català: «Thomas Hitzlsperger fa la seva sortida de l'armari»)
* ↑ Lars Gartenschläger, «Outing von Hitzlsperger: ‘Die Sprüche waren nicht immer einfach zu ertragen'», Hamburger Abendblatt, 9 de gener de 2014 (en català: «No sempre fou fàcil suportar els acudits»)
* ↑ «Anerkennung und Respekt – das sagen Sportler und Politiker», Hamburger Abendblatt, 9 de gener de 2014, pàgina 6 (en català: «Reconeixement i respecte, és el que diuen esportistes i polítics»)
* ↑ Isaac Lluch, «Thomas Hitzlsperger, primer futbolista en la història de la selecció alemanya que declara la seva homosexualitat», Ara, 8 de gener de 2014
* ↑ «L'exinternacional alemany Thomas Hitzlsperger revela la seva homosexualitat en una entrevista al setmanari "Die Zeit"», TV3, 9 de gener de 2014
* ↑ La Repubblica, citat per «„In Deutschland fällt eine andere Mauer“», Frankfurter Allgemeine Zeitung, 9 de gener 2014 (en català: «Cau un altre mur a Alemanya»)
* ↑ «Germania, l'ex Lazio Hitzlsperger fa coming out: "Sono gay, basta tabù nel calcio"», La Repubblica, 8 de gener de 2014
* ↑ Juan Gómez, «El exfutbolista alemán Thomas Hitzlsperger sale del armario», El País, 9 de gener de 2014
* ↑ Peter Wenig, «Das Outing und die Verlogenheid», Hamburger Abendblatt, 9 de gener de 2014 (en català: «La sortida de l'armari i la fal·làcia»)